Hallinto-oikeus kumosi Ähtärin pandatalon rahoituspäätöksen – takana Ollin, 68, valitus

Vaasan hallinto-oikeus on kumonnut Ähtärin kunnan tekemän pandatalon rahoituspäätöksen.

Ähtäri myönsi tammikuussa Ähtärin eläinpuisto Oy:lle 8,2 miljoonan euron omavelkaisen takauksen pandatalon rakentamista varten.

Kuntalainen Olli Sahimäki, 68, valitti kunnan päätöksestä hallinto-oikeuteen.

Vaatimuksen perusteissa mainitaan, että kuntalain mukaan kunnan myöntämä laina, takaus tai muu vakuus ei saa vaarantaa kunnan kykyä vastata sille laissa säädetyistä tehtävistä.

Kunta ei saa myöntää takausta, jos siihen liittyy merkittävä taloudellinen riski.

Päätöksessä todetaan, että Ähtärin Eläinpuisto Oy:n ja Ähtärin kaupungin välillä ei ole vastavakuuksia ja takaus on omiaan vaarantamaan kunnan kyvyn vastata sille laissa määrätyistä tehtävistä, hallinto-oikeuden päätöksessä sanotaan.

Ähtärin kaupunki on lähes kriisikunta. Alijäämää on kertynyt yli 6 miljoonaa euroa, ja päätöksessä todetaan, että taloudellisen riskin ottaminen ei ole perusteltua.

Ilta-Sanomat haastatteli Sahimäkeä tapauksesta aiemmin.

Sahimäki sanoi, että hankkeen pitäisi olla yksityistä yritystoimintaa.

Hän totesi hallinto-oikeusvalituksessaankin, että ”pandojen ylläpito ja suojeleminen ei kuulu kunnan tehtäviin”.

– Pandoja minä en vastusta, vaikka niitä tulisi Ähtäri täyteen. Veronmaksajien rahoilla ja takuilla hommaa ei kuitenkaan voi pyörittää, Sahimäki sanoi.

Sahimäki piti hankkeen kaatumista todennäköisenä.

Haastattelun voi lukea täältä.